Obvestilo Nizozemske o uporabi člena 19(2) Uredbe št. 1008/2008, ki se nanaša na pravila o porazdelitvi prometa za letališči Schiphol in Lelystad

(Besedilo velja za EGP)

(2019/C 136/07)

V skladu s členom 19(3) Uredbe (ES) št. 1008/2008 Evropskega parlamenta in Sveta z dne 24. septembra 2008 o skupnih pravilih za opravljanje zračnih prevozov v Skupnosti (1) je Komisija 29. marca 2019 prejela uradno obvestilo Nizozemske o osnutku odloka o uvedbi pravila o porazdelitvi prometa med letališčema Schiphol in Lelystad. Ko bo predlagano pravilo sprejeto in bo začelo veljati, se bo v skladu z njim razvrščal promet med letališčema Schiphol in Lelystad na podlagi naslednjega:

— Letališče Lelystad bo od začetka veljavnosti odloka določeno kot koordinirano letališče v smislu Uredbe Sveta (EGS) št. 95/93 z dne 18. januarja 1993 o skupnih pravilih dodeljevanja slotov na letališčih Skupnosti (2).

— Letalski prevoznik, ki prostovoljno prestavi let iz točke v točko z letališča Schiphol na letališče Lelystad, bo brez poseganja v uredbo o slotih imel prednost za pridobitev slota na letališču Lelystad. Samo v primeru enake prednostne obravnave v okviru uredbe o slotih bo imel prednost promet z letališča Schiphol.

— Slot, ki je dan na voljo na letališču Schiphol zaradi prestavitve leta iz točke v točko na letališče Lelystad s strani letalskega prevoznika, se mora na letališču Schiphol uporabiti za prestopni let. Slot je dan na voljo na letališču Schiphol, če ga letalski prevoznik prostovoljno vrne koordinatorju slotov ali drugemu letalskemu prevozniku ali pa ga prevoznik odtlej uporablja za prestopne lete.

Prestopni leti so leti do namembnih krajev, v okviru katerih povprečno najmanj 10 % potnikov prestopi na letališču Schiphol. Leti iz točke v točko so leti v namembne kraje, v okviru katerih povprečno manj kot 10 % potnikov prestopi na letališču Schiphol.

Namembni kraji, ki izpolnjujejo ta merila, so navedeni v prilogah k odloku.

Letalski prevozniki lahko predhodno ministrstvu dokažejo, da bo na namembnem kraju, ki ni vključen v prilogo z namembnimi kraji, delež potnikov, ki prestopijo, znašal povprečno najmanj 10 %.

Prednostno pravilo se bo sprva uporabilo za prvih 10 000 slotov, ki so na voljo za komercialni promet na letališču Lelystad, po oceni in odobritvi Evropske komisije pa za nadaljnje slote do največ 25 000 slotov. V treh letih od začetka veljavnosti pravila o porazdelitvi prometa bodo nizozemski organi poročali Parlamentu in Evropski komisiji o učinkovitosti, vplivu in sorazmernosti odloka, pri čemer se bodo osredotočili na razpoložljivo tržno zmogljivost in dostop novih udeležencev na nizozemski letalski trg.

Celotno besedilo je na voljo na naslednji spletni povezavi:

https://ec.europa.eu/transport/modes/air/consultations/2019-schiphol-lelystad-distribution-rules_en

Komisija vabi zainteresirane strani, da svoje pripombe v 15 dneh od objave tega sporočila pošljejo na naslednji naslov:

Generalni direktorat za mobilnost in promet (Enota E1 za letalsko politiko) Evropska komisija Pisarna: DM24 05/100 1049 Bruxelles/Brussel BELGIQUE/BELGIË MOVE-AIR-SERVICES-REGULATION@ec.europa.eu

(1) UL L 293, 31.10.2008, str. 3.

(2) UL L 14, 22.1.1993, str. 1.